RÅDETS FORORDNING (EF) Nr. 1419/98 af 22. juni 1998 om ændring af forordning (EF) nr. 1554/95 om fastsættelse af almindelige regler for støtteordningen vedrørende bomuld

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende Grækenlands tiltrædelse (1), særlig stk. 9 i protokol nr. 4 om bomuld,

under henvisning til forslag fra Kommissionen, og

ud fra følgende betragtninger:

I stk. 3 i protokol nr. 4 er det fastsat, at produktionsstøtten ydes gennem egreneringsvirksomhederne; hvis disse virksomheder køber ikke-egreneret bomuld, overføres støtten til producenterne ved betaling af en pris, der mindst er lig med den minimumspris, som er omhandlet i stk. 8a i protokol nr. 4; virksomhederne kan også egrenere bomuld for tredjemand;

i artikel 7, stk. 1, litra b), i forordning (EF) nr. 1554/95 (2) er det fastsat, at egreneringsvirksomhederne skal indgive en erklæring med oplysning om de betingelser, på hvilke støtten overføres til producenterne, såfremt de egrenerer for en privat eller sammensluttet producent; begrebet sammensluttet producent bør erstattes med begrebet producentsammenslutning, og det bør fastsættes, hvilke betingelser en sådan sammenslutning skal opfylde for at kunne overføre støtten, herunder at den mindst udbetaler minimumsprisen til medlemmerne;

ifølge artikel 8 i forordning (EF) nr. 1554/95 skal den anslåede produktion af ikke-egreneret bomuld fastsættes inden den 1. oktober med henblik på at bestemme forskudsbeløbet; for at forbedre de første høstprognoser og åbne mulighed for at udbetale et forskud, der ligger så tæt som muligt på det endelige støttebeløb, bør der foretages et nyt overslag over produktionen på et tidspunkt, hvor den vigtigste periode for anbringelse af den ikke-egrenerede bomuld under kontrol sædvanligvis er godt fremskredet; da det nye overslag er mere pålideligt, kan det forhøjes med under 15 %, for at kunne bestemme forskudsbeløbet, uden at der derved opstår en budgetrisiko; de forskud, der er udbetalt inden det nye overslag, bør justeres, idet der dog tages hensyn til de dermed forbundne administrative omkostninger, når ordningen skal anvendes -

UDSTEDT FØLGENDE FORORDNING:

Artikel 1

I forordning (EF) nr. 1554/95 foretages følgende ændringer:

1) Artikel 5, stk. 3, affattes således:

»3. Retten til støtte opnås på det tidspunkt, hvor egreneringen finder sted. Støtten kan dog udbetales forlods fra den 16. oktober efter produktionsårets begyndelse, så snart den ikke-egrenerede bomuld ankommer til egreneringsvirksomheden, såfremt der stilles tilstrækkelig sikkerhed. Forskuddet fastsættes i henhold til stk. 3a.

Et eventuelt resterende støttebeløb udbetales efter fastsættelsen af den faktiske produktion og under hensyn til eventuelle tilpasninger af støtten i henhold til artikel 2 i forordning (EØF) nr. 1964/87 (*). Det udbetales inden produktionsårets afslutning.

(*) EFT L 184 af 3. 7. 1987, s. 14. Forordningen er senest ændret ved forordning (EF) nr. 1553/95 (EFT L 148 af 30. 6. 1995, s. 45).«

2) I artikel 5 indsættes følgende stykke:

»3a. Forskuddet pr. 100 kg ikke-egreneret bomuld er lig med målprisen nedsat med verdensmarkedsprisen og med et beløb, der beregnes efter metoden i artikel 6, idet den faktiske produktion dog erstattes med den anslåede produktion af ikke-egreneret bomuld fastsat i henhold til artikel 8, stk. 1, forhøjet med 15 %.

Fra den 16. december efter produktionsårets begyndelse erstattes det i første afsnit omhandlede forskud med et nyt beløb, der fastsættes efter samme beregningsmetode, men på grundlag af et nyt overslag over produktionen af ikke-egreneret bomuld, der fastsættes i henhold til artikel 8, stk. 2, forhøjet med mindst 7,5 %. De i perioden 16. oktober til 15. december udbetalte forskud forhøjes tilsvarende, medmindre forskellen mellem de to forskudsbeløb er under 1 ECU/100 kg.«

3) Artikel 7 affattes således:

»Artikel 7

1. Medmindre andet følger af stk. 2, ydes støtten kun til de egreneringsvirksomheder, som ansøger herom, og som:

a) har indgivet en kontrakt, hvorefter der navnlig skal betales producenten en pris, som mindst svarer til den i stk. 8a i protokol nr. 4 omhandlede minimumspris, og med en klausul om:

- at den aftalte pris, såfremt artikel 2, stk. 3, og/eller stk. 4, i forordning (EØF) nr. 1964/87 finder anvendelse, justeres med denne artikels indvirkning på støttebeløbet

- at den aftalte pris, såfremt kvaliteten af den leverede bomuld afviger fra standardkvaliteten som omhandlet i stk. 8 i protokol nr. 4, justeres proportionalt hermed efter fælles aftale mellem de kontraherende parter

b) med henblik på kontrol med retten til støtte fører et lagerbogholderi for ikke-egreneret og egreneret bomuld i overensstemmelse med forskrifter, der senere skal fastsættes

c) fremlægger de øvrige bevisdokumenter, der er nødvendige for kontrollen med retten til støtte

d) dokumenterer, at der for den bomuld, der er leveret i henhold til kontrakten, er afgivet den i artikel 8 omhandlede arealanmeldelse.

2. Støtten ydes til de egreneringsvirksomheder, der ansøger herom, og som egrenerer for en privat producent eller en producentsammenslutning, der opfylder kriterierne i stk. 4, tredje afsnit, i protokol nr. 4, hvis disse virksomheder:

a) opfylder betingelserne i stk. 1, litra b) og c)

b) har indgivet en erklæring med oplysning om de betingelser, på hvilke egreneringen foretages og støtten forvaltes

c) forpligter sig til at overføre støtten til den private producent eller, efter omstændighederne, til den pågældende producentsammenslutning

d) dokumenterer, at der for den bomuld, som den i litra b) omhandlede erklæring henviser til, er afgivet den i artikel 8 omhandlede arealanmeldelse

e) for så vidt angår en producentsammenslutning dokumenterer, at denne er forpligtet til at fastsætte og overholde en klausul svarende til den, der er anført i stk. 1, litra a), samt en forpligtelse for den pågældende sammenslutning til at føre og fremlægge bevis for betaling af minimumsprisen.

3. Hvis en producentsammenslutning, der egrenerer bomuld for egen regning, ikke overholder den klausul og forpligtelse, der er omhandlet i stk. 2, litra e), betragtes det som manglende overholdelse af de kriterier, der er omhandlet i stk. 4, tredje afsnit, i protokol nr. 4.«

4) Artikel 8 affattes således:

»Artikel 8

1. Inden den 1. oktober fastsættes efter proceduren i artikel 11, stk. 1, og under hensyn til den forventede høst den anslåede produktion af ikke-egreneret bomuld, der er omhandlet i artikel 5, stk. 3a, første afsnit.

Med henblik på bestemmelse af den forventede høst indføres der en ordning med anmeldelse af de tilsåede arealer.

2. Inden den 1. december fastlægges der efter proceduren i artikel 11, stk. 1, og under hensyn til høstens forløb et nyt overslag over den produktion af ikke-egreneret bomuld og den procentsats for forhøjelsen, der er omhandlet i artikel 5, stk. 3a, andet afsnit.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1. september 1998.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 22. juni 1998.

På Rådets vegne

J. CUNNINGHAM

Formand

(1) EFT L 291 af 19. 11. 1979, s. 174. Protokollen er senest ændret ved forordning (EF) nr. 1553/95 (EFT L 148 af 30. 6. 1995, s. 45).

(2) EFT L 148 af 30. 6. 1995, s. 48. Forordningen er ændret ved forordning (EF) nr. 1584/96 (EFT L 206 af 16. 8. 1996, s. 16).